
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, vă înaintăm, alăturat, Raportul comun asupra proiectului de Lege pentru modificarea Legii nr. 122 /2006 privind azilul în România, transmis, pentru dezbatere în fond, Comisiei juridice, de disciplină şi imunităţi şi Comisiei pentru apărare, ordine publică şi siguranţă naţională cu nr. PL-x 392 din 1 octombrie 2012.
În raport cu  obiectul şi conţinutul său, proiectul de lege face parte din categoria legilor ordinare.

                    VICEPREŞEDINTE,                            PREŞEDINTE,
     Florin IORDACHE                         Costică CANACHEU       

                                         RAPORT COMUN
                                                           asupra 
                               proiectului de Lege pentru modificarea 
Legii nr. 122/2006 privind azilul în România
În conformitate cu prevederile art. 95 din Regulamentul Camerei Deputaţilor, republicat, Comisia juridică, disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere, în fond, cu proiectul de lege pentru modificarea Legii nr. 122 /2006 privind azilul în România, trimis cu adresa nr. PL-x 392 din 1 octombrie 2012, înregistrată sub nr.31/782 respectiv, sub nr. 32/272 din 2 octombrie 2012.
Potrivit dispoziţiilor art. 75 din Constituţie şi ale art. 92  alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 25 septembrie 2012.
Consiliul Legislativ a avizat favorabil iniţiativa legislativă, conform avizului nr. 535 din 5 iulie 2012.
Comisia pentru drepturile omului, culte şi problemele minorităţilor naţionale a avizat favorabil iniţiativa legislativă, conform avizului nr. 25/395 din 10 octombrie 2012.
Proiectul de lege are ca obiect de reglementare modificarea Legii nr. 122/2006 privind azilul în România, în scopul eliminării din cuprinsul actului normativ a referirilor la protecţia umanitară temporară, instituţie care nu mai este aplicabilă de la data aderării României  la Uniunea Europeană. Totodată, prin proiect se propune abrogarea anumitor norme, astfel încât să fie excluse orice confuzii care ar fi putut apărea în cazul în care actul normativ de bază ar fi fost republicat.
În conformitate cu prevederile art. 61 şi 63 din Regulamentul Camerei Deputaţilor, republicat, cele două comisii au dezbătut proiectul de lege în şedinţe separate. Membrii Comisiei pentru apărare, ordine publică şi siguranţă naţională au examinat proiectul de lege în şedinţa din 10 octombrie 2012. Membrii Comisiei juridice, de disciplină şi imunităţi au examinat iniţiativa legislativă în şedinţa din 22 octombrie 2012.
La dezbaterea proiectului de lege au participat, în calitate de invitaţi, din partea Ministerului Administraţiei şi Internelor, domnul Bogdan Tohăneanu - secretar de stat şi doamna Irina Alexe – şef Departament Relaţia cu Parlamentul.
Din numărul total de 23 de membri ai Comisiei juridice, de disciplină şi imunităţi au participat la dezbateri 14 deputaţi, respectiv 13 deputaţi din totalul de 23 de membri ai Comisiei pentru apărare, ordine publică şi siguranţă naţională.
În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor, adoptarea proiectului de Lege pentru modificarea Legii nr. 122/2006 privind azilul în România, în forma adoptată de Senat.
În raport de obiectul şi conţinutul său, proiectul de lege face parte din categoria legilor ordinare.
                    VICEPREŞEDINTE,                            PREŞEDINTE,
     Florin IORDACHE                         Costică CANACHEU       
	SECRETAR,      

 Gabriel ANDRONACHE 
	                 SECRETAR,

               Gheorghe ANA


                      Şef serviciu,                                                                                            Consilier parlamentar,
                   Nicoleta Grecu                                                                                              Gheorghe Cucu

